text: Kollision sænker Esbjerg-kutter
  26 juni 2011 kl. 06.38
  To fiskere fra Esbjerg reddet om bord på lodsbåd, da deres kutter sank efter sammenstød med et 90 meter langt handelsskib.
  
  To fiskere fra Esbjerg fik sig søndag morgen en grim overraskelse, da deres kutter sank under dem.
  Kort forinden - omkring klokken kvart i otte - var kutteren kollideret med det 90 meter lange fragtskib FRANK W omtrent ni sømil øst for Skagen.
  - Heldigvis var en af lodsbådene fra Skagen tilfældigvis i området og kunne samle fiskerne op inden, de overhovedet nåede at blive våde, siger vagthavende officer ved Søværnets Operative Kommando (SOK).
  De to fiskere er bragt i god behold til Skagen.
  Det drejer sig om far og søn - Hans Marius Mikkelsen og Kim Mikkelsen.
  Årsagen til sammenstødet, der skete i fuldt dagslys, er endnu uvist, men Søfartsstyrelsen undersøger nu sagen.
  Handelsskibet FRANK W er indregistreret i Caribien og har i første omgang fået tilladelse til at fortsætte til Halmstad i Sverige, mens ulykkesårsagen klarlægges.
  Efter kutteren sank blev skibets redningsflåde automatisk udløst, og den blev efterfølgende samlet op af et redningsskib fra Skagen redningsstation.
  